7.2.2023
SL
Uradni list Evropske unije
C 47/115 sreda 6. julija 2022
90. je močno zaskrbljen zaradi socialno-ekonomskih razmer v več južnih srbskih okrožjih; poziva srbsko vlado, naj razišče vse obtožbe o uporabi socialne pomoči za pritisk na volivce, zlasti med ranljivimi skupinami in pripadniki romske manjšine; poziva srbsko vlado, naj se odzove na revščino in brezposelnost v teh in drugih delih države ter zagotovi, da bo za socialne politike in politike na področju zaposlovanja na voljo dovolj finančnih in institucionalnih virov; 91. poziva Srbijo, naj izboljša svoje statistične zmogljivosti in izvede popis prebivalstva v skladu z najvišjimi mednarodnimi standardi in s sodelovanjem neodvisnih opazovalcev; 92. je zelo zaskrbljen zaradi depopulacije in nenehnega izseljevanja srbskega človeškega kapitala; pozdravlja pobude srbskih vlad in inovativne pristope za boj proti tem trendom, vključno z demografskimi spremembami, ter sodelovanje z mednarodnimi organizacijami prek ciljno usmerjenih politik v vseh sektorjih za obvladovanje demografskih groženj, saj stalno upadanje prebivalstva ostaja ključni izziv za gospodarski razvoj; poziva novo vlado, naj nameni več pozornosti mladinskim politikam; poudarja, da so potrebna dodatna prizadevanja za socialno-ekonomski razvoj obmejnih regij, da bi preprečili odseljevanje prebivalstva iz njih; opozarja, da bi lahko v ta namen uporabili programe čezmejnega sodelovanja instrumenta IPA III; 93. pozdravlja izvajanje programov za podporo malim in srednjim podjetjem (MSP), zlasti nižje stroške najemanja posojil; poziva Srbijo, naj odpravi še preostale pomanjkljivosti, vključno z nestabilnim poslovnim okoljem in nelojalno konkurenco; pozdravlja sodelovanje Srbije pri procesu regionalnega tržnega povezovanja na Zahodnem Balkanu, ki mu bo sledilo tesnejše gospodarsko povezovanje z enotnim trgom EU, to pa bo privabilo potrebne naložbe in ustvarilo nove priložnosti za državljane in poslovno skupnost; 94. ponovno izraža zaskrbljenost, ker je Srbija čedalje bolj odvisna od kitajskih naložb in ker je od Kitajske najela veliko posojil, ki jih bo morala tudi vrniti; poziva srbske oblasti, naj izboljšajo preglednost in povečajo pravno skladnost z zahtevami glede presoje vplivov na okolje v panogah, ki močno onesnažujejo okolje, za kitajske, ruske in druge nedemokratične tuje naložbe, ki izhajajo iz dvostranskih sporazumov o strateškem sodelovanju; obžaluje nedavno dobavo kitajskih raketnih sistemov Srbiji; 95. poudarja, da morajo biti države Zahodnega Balkana v središču strategije EU Global Gateway in da jim je treba ponuditi transparentno in trajnostno naložbeno alternativo za škodljive naložbe in posojila Kitajske in drugih avtoritarnih režimov; 96.
je seznanjen z umikom amandmajev k zakonu o razlastitvi in poziva k širši javni razpravi o tem vprašanju;
97. pozdravlja napredek na področju boja proti pranju denarja in financiranju terorizma, vendar poziva k boljšim rezultatom pri preiskovanju pranja denarja; ugotavlja, da sta infrastruktura in gradbeništvo pomembna vira nezakonitega denarja, in spodbuja Srbijo, naj zmanjša tveganje nezakonitih finančnih tokov v gradbeni industriji ter omeji davčne utaje in korupcijo v infrastrukturnem sektorju; poziva jo, naj zagotovi, da se bodo priporočila projektne skupine za finančno ukrepanje (FATF) uporabljala v dobri veri; 98. je zaskrbljen zaradi počasnega napredka v zadevi Seznam, v kateri so državni organi zlorabili pravni okvir za ukrepanje proti določenim organizacijam civilne družbe in medijem, ki so kritični do vladne politike; znova poziva srbsko upravo za preprečevanje pranja denarja pri srbskem ministrstvu za finance, naj v celoti razišče ta vprašanja; 99. opozarja na pogoje za financiranje EU iz instrumenta IPA III ter gospodarskega in naložbenega načrta za Zahodni Balkan; priznava, da sta instrument IPA III ter gospodarski in naložbeni načrt pomembna za proces reform, zeleni prehod, trajnostno povezljivost, človeški kapital, konkurenčnost in vključujočo rast ter za tesnejše regionalno in čezmejno sodelovanje;
Okolje, energija in promet 100. pozdravlja konkretne ukrepe za postopno opuščanje elektrarn na premog; izraža zaskrbljenost, ker Srbija kljub aktualnim podnebnim in okoljskim izzivom še naprej vlaga v novo termoelektrarno; poziva oblasti, naj sprejmejo celovit nacionalni načrt za energijo in podnebje, ki bo skladen s ciljem ničelne stopnje emisij evropskega zelenega dogovora do leta 2050 in zeleno agendo za Zahodni Balkan;